रूपां दा अपना स्वातम ऐ। ओदा त्रिक्खा सुभा, ओदी अपनी पसिन्द, नापसन्द, ओदा आत्म-विश्वास, अपने बारे च ओदा स्वाभिमान अपने रूप दी पछान ते अपनी समझदारी दा गौह ए ओदे चेचे गुण न। ओदी हिरखै दी तरक्कड़ी च इनें सारियें चीजें दे मकाबले च चन्दू बचारे दा भलोका हिरख कियां पूरा उतरदा? रूपां चन्दू गी ‘जमदर’ आखदी ऐ, उसी नखारदी ए। ओदी नेकियें गी नकारदी ऐ। इस्से बेल्लै ओदे जीवनै च इक शैहरी, अनुभव-हीन ते भावुक इजीनियर बाबू आई जन्दा ऐ। रूपां दा रूप, ओदी निडरता, ओदी चैचंलता ते ओदा अत्मविशवास, ए सब इस शैहरी साहब गी मोही लैन्दे न। ओ ओदे कन्ने ब्याह करने आस्तै त्यार के होई जन्दा ए- सारी दुनियां गी इक पासै छोड़ने आस्तै त्यार होई जन्दा ऐ। [इत्थें पुज्जिय कथानक इक होर चढ़ाई चढ़दा ऐ] साहब दे घरा आई दी चिट्ठी ते ‘शान्ति’ दी बमारी दी क्हानी-साहब दी इस प्रेम-क्हानी दी ले गी त्रोड़ी जन्दी ऐ। प्रीता दी पींग लुआरें चढ़ी दी ही जे डाल्ला गै भज्जी जन्दा ऐ। एस गल्लै च रूपां दा गै किरदार फी उब्बरदा ऐ। शान्ति दे हिरख दी बलि देइयै ओ अपने हिरखै दा बागा हरा-भरा बनाने कोला इन्कार करी उड़दी ऐ।